Izložba „Bilo jednom… hrvatske tvornice igračaka u 20. stoljeću“
2025-12-10 - 2026-09-10 | ZAGREB
Izložba „Bilo jednom… hrvatske tvornice igračaka u 20. stoljeću“, kojom Hrvatski školski muzej istražuje povijest, razvoj i kulturni značaj industrijski proizvedenih igračaka u Hrvatskoj, otvara se 10. prosinca 2025. u 19 sati u galeriji muzeja „Školica za 5“ (Hebrangova 5, Zagreb). Posjetitelji će kroz izložene predmete moći pratiti kako su igračke oblikovale djetinjstvo, reflektirale društvene promjene i postale vrijedan dio hrvatske kulturne i pedagoške baštine.

Izložba Topografije trajanja u Galeriji Flora
2026-08-07 16:00 - 2026-08-27 21:00 (Europe/Zagreb) | HDLUDU, Šetalište kralja Zvonimira 32, Dubrovnik
Hrvatsko društvo likovnih umjetnika Dubrovnik i Galerija Florasa zadovoljstvom Vas pozivaju na otvorenje skupne koncepcijske izložbe članova HDLUDU
TOPOGRAFIJE TRAJANJA koje će se održati u petak 7. kolovoza u 20 sati u Galeriji Flora.
Izložba se može pogledati do 27. kolovoza svaki dan od 16-21 sat. Izložba se može pogledati i u drugim terminima ako su vrata Florina doma otvorena, te najavom na galerijaflora.dbk@gmail.com
Sudjeluju: Katarina Alamat Kusijanović, Natasha Baković, Anamarija Bezek, Milica Bravačić, Dorinda Bulić Čotić, Pasko Burđelez, Noemi Čavar Čotić, Diobanaoba (Nikolina Japunčić Jažo i Mia-Maria Škoda Vulić), Ivana Dražić Selmani, Ivana Gjaja Handabaka, Tina Gverović, Stanko Ivanković, Katarina Ivanišin, Tomislav Ivanišin, Neda Kuzek, Iris Lobaš Kukavičić, Patricia Marić, Ivo Mladošić, Indira Martina Morre, Ivana Pegan, Ivana Penjak Kasavica, Ivan Perak, Ana Požar Piplica, Miranda Rako Kuzmanić, Nives Sertić, Matea Šabić Sabljić, Iva Štefanac, Slaven Tolj, Dubravka Tullio, Ivona Vlašić, Ivo Vodopija, Nada Zec Ivanović
Kustosice: Dora Lučić i Helena Puhara
***
Hrvatsko društvo likovnih umjetnika Dubrovnik gotovo sedam desetljeća okuplja umjetnike različitih generacija te kontinuirano sudjeluje u oblikovanju dubrovačke likovne scene. Njegovo djelovanje usko je povezano s Florinim domom, nekadašnjim domom dubrovačke slikarice Flore Jakšić, koja ga je velikodušno ostavila umjetnicima kao prostor rada, boravka i druženja. U kontinuitetu Društva, obilježenom smjenama generacija, različitih umjetničkih poetika i društvenih okolnosti, može se prepoznati jedna od mogućih topografija trajanja.
Topografije iz naslova izložbe ne odnose se samo na fizička obilježja i geografske osobitosti prostora. One podrazumijevaju različite postupke mapiranja osobnih i kolektivnih sjećanja, emocionalnih veza, društvenih odnosa, materijalnih promjena te vidljivih i potisnutih tragova ljudske prisutnosti. Takvo razumijevanje prostora povezano je s pojmom topofilije, odnosno emocionalne i iskustvene povezanosti čovjeka s mjestom zbog čega prostor prestaje biti samo fizička činjenica i postaje dijelom osobnog i kolektivnog identiteta.
Naravno, isti prostor ne postoji na jednak način za sve, kao što ni kolektivna memorija nije pouzdana pohrana prošlosti, nego njezina stalna rekonstrukcija. Upravo zato topografije trajanja u radovima okupljenih umjetnika ne nastaju kao jedinstvena karta prostora. Polazišta su im raznolika: od konkretnih urbanih i prirodnih ambijenata do posve imaginarnih prostora, od intimnih sjećanja do književnih, glazbenih i umjetničkih referenci koje oblikuju unutarnje geografije pojedinca. Prostor se pritom ne pojavljuje kao zadana činjenica, nego kao mjesto na kojem se vrijeme taloži, briše i iznova ispisuje.
U mnogim se radovima prirodni i konstruirani krajolici pojavljuju kao nerazdvojive cjeline. Umjetnički radovi uspostavljaju njihove višestruke mape, čije koordinate ne određuju samo mjesta nego i predmeti, sjećanja, zvukovi, svjetlost i međuljudski odnosi. Ti se tragovi očituju u materijalnim promjenama prostora, ali i u emocionalnim vezama koje ga oblikuju. Ponekad je riječ o melankoličnom promatranju okoliša kao prostora gubitka i transformacije, ponekad o pokušaju rekonstruiranja mjesta koja više ne postoje ili nikada nisu postojala izvan osobne memorije. U pojedinim se radovima može prepoznati iskustvo solastalgije, pojma kojim Glenn Albrecht opisuje tugu izazvanu promjenom okoliša s kojim ostajemo emocionalno povezani. Drugi pak otvaraju prostore utjehe, čežnje, pažnje ili otpora u kojima se isprepliću obiteljske priče, kolektivna sjećanja i kulturno nasljeđe.
U svakom od tih procesa trajanje se očituje kao tema i kao umjetnički postupak. Ono je sadržano u slojevima materijala, u ponavljanju motiva, u svjetlosti koja mijenja percepciju prostora, u tragovima ljudske prisutnosti ili njezina izostanka, kao i u dijalogu s drugim kulturnim iskustvima. Različiti mediji – od slikarstva, fotografije i kolaža do umjetničke knjige, videa, zvuka, svjetlosnih instalacija i ready-made objekata – ne svjedoče samo o raznolikosti umejtničkih praksi, nego i različitim načinima bilježenja trajanja. Zajedno tvore izložbu koja nudi različite načine čitanja prostora i vremena. Premda svaki rad slijedi vlastitu logiku i poetiku, zajednički ih kontekst Društva dovodi u međusobni odnos. Upravo u tom susretu različitih generacija, medija i izraza nastaje jedna od mogućih topografija trajanja.
Helena Puhara i Dora Lučić

Consuming Time
2026-08-27 17:30 - 20:00 | Urania, Trg E. Kvaternika 3/3, 10000 Zagreb, Trg E. Kvaternika 3/3, Zagreb, 10000, Croatia (Local Name: Hrvatska)
Kreativna Ura: Consuming Time
27.09.2026 | 17:30 sati
U sklopu programa Kreativna Ura predstavljamo rad dizajnerice Laure Mrkše, čija praksa istražuje odnose između dizajna, rada, svakodnevice i društvenih promjena.
U fokusu predstavljenja nalazi se projekt Consuming Time – krevet sastavljen od prozirnih fitness lopti zarobljenih u ručno pletenoj mreži od užeta. Rad propituje sve nejasnije granice između rada i odmora, fenomen koji je dodatno intenziviran razvojem digitalnih tehnologija, pametnih telefona i društvenih mreža. U svijetu u kojem je moguće raditi gotovo bilo kada i bilo gdje, prostor odmora postupno se pretvara u još jedno mjesto produktivnosti.
Polazeći od promišljanja arhitektice i teoretičarke Beatriz Colomine o krevetu kao novom središtu digitalnog života, Laura Mrkša redefinira krevet kao prostor kritičkog promišljanja, a ne samo mjesto odmora. Umjesto udobnosti koja služi povećanju učinkovitosti, Consuming Time poziva tijelo na pregovaranje između ugode i nelagode, rada i dokolice, podsjećajući da odmor ima vrijednost sam po sebi, a ne samo kao sredstvo za novu produktivnost.
Jednako važan element rada čini ručno pletena mreža izrađena intuitivnom tehnikom pletenja užeta, inspiriranom tradicionalnim načinima krpanja ribarskih mreža koje su stoljećima obavljale žene u ribarskim zajednicama. Kroz spore, ponavljajuće pokrete autorica materijalizira oblike rada koji su često ostajali nevidljivi – brigu, strpljenje, izdržljivost i pažnju – pretvarajući ih u temeljne vrijednosti suvremenog dizajnerskog promišljanja.
Nakon predstavljanja rada slijedi razgovor s Natašom Mihaljčišin, jednom od najznačajnijih hrvatskih modnih dizajnerica i kreativnih autorica. Iako djeluju u različitim medijima i generacijskim kontekstima, Laura Mrkša i Nataša Mihaljčišin dijele sličan istraživački pristup dizajnu – zanimaju ih proces, materijalnost, društveni kontekst i potencijal dizajna da otvara pitanja, a ne samo nudi odgovore.
Razgovor će otvoriti teme suvremenog dizajna, nevidljivog rada, vremena, održivosti i novih načina promišljanja svakodnevice, pružajući publici priliku da upozna proces i širi kontekst nastanka rada Consuming Time.

Ambienta
2026-10-01 - 2026-10-04 | Zagreb fair, AVENIJA DUBROVNIK 15, ZAGREB, 10020, Croatia (Local Name: Hrvatska)
Od 1. do 4. listopada 2026. Zagrebački velesajam ponovno postaje središte industrije stanovanja, ali i mjesto gdje se proizvodi ne promatraju samo kao izlošci, već kao dio stvarnih životnih scenarija. Ambienta donosi suvremen, produkcijski unaprijeđen koncept koji briše granicu između izložbenog prostora i stvarnog doma.
Na više od 3.500 m² izložbenog prostora okuplja više od 200 izlagača iz više od 20 zemalja i više od 9.000 posjetitelja. Među njima su arhitekti, dizajneri, investitori i developeri, ali i svi oni koji traže ideje i konkretna rješenja za svoj prostor.
Fokus sajma usmjeren je na budućnost stanovanja kroz spoj estetike, funkcionalnosti i održivosti. Obuhvaća namještaj i dizajn, unutarnje i vanjsko uređenje, održivu gradnju te energetske sustave i smart home rješenja.
Posebnost Ambiente je način prezentacije. Proizvodi se smještaju u realne ambijente poput suvremenih stanova – Living modula i pažljivo oblikovanih izložbenih prostora, pa posjetitelji mogu doživjeti kako bi njihov vlastiti prostor mogao izgledati, a izlagači dobivaju snažniji alat za komunikaciju i prodaju.
Uz izložbeni dio, Ambienta donosi i bogat stručni program. Kroz konferencije, panele i razgovore otvaraju se teme graditeljstva, investicija i tržišta nekretnina, dok projekti poput “StanZaSutra” povezuju industriju s konkretnim društvenim doprinosom.
Ambienta je mjesto susreta ideja i ljudi, platforma koja povezuje industriju i tržište, ali i prostor u kojem nastaju rješenja za kvalitetnije, održivije i ljepše stanovanje.
Konferencija Graditeljstvo i investicije 2026: Arhitektura promjena
Nakon prošlogodišnjeg uspješnog iskoraka, Ambienta ponovno postaje središnje mjesto susreta lidera koji oblikuju naš prostor, povezujući industriju namještaja s ključnim segmentima graditeljstva i investicija. Središnji stručni događaj sajma Ambienta, konferencija “Graditeljstvo i investicije 2026: arhitektura promjena“, održat će se 2. listopada.
StanZaSutra 2026: Održivost koja mijenja živote
Ambienta i ove godine nastavlja društveno odgovorni projekt StanZaSutra. Riječ je o inicijativi koja pokazuje da se snaga struke ne očituje samo u inovacijama i vrhunskim rješenjima za stanovanje,nego i u sposobnosti da se znanje, iskustvo i resursi usmjere prema stvarnim potrebama zajednice.
